Obama om Cosby-saken: – Ikke annet enn voldtekt
President Obama sa onsdag at handlingene som er beskrevet i beskyldningene om at komikeren Bill Cosby (78) dopet kvinner for sex, ikke kan beskrives som annet enn voldtekt, og at USA ikke skal ha noe toleranse for slike handlinger, skriver The New York Times. TV-stjernen har tidligere innrømmet at han skaffet beroligende middel for å gi til unge kvinner han ville ha sex med.Obama forsøkte å unngå en direkte kommentar på de sivile søksmålene mot komikeren. Han avviste også tanken om å trekke tilbake «Presidential Medal of Freedom» som ble gitt til Cosby av president George W. Bush i 2002. – Det er ingen presedens for å ta tilbake en medalje, svarte Obama til pressen. Pressekonferansen handlet egentlig om atomavtalen med Iran, og temaet kom opp som en avsporing. Les også: Nå sier Janice, Marcella og Autumn at Bill Cosby forgrep seg på dem Obama konstaterte at han ikke kommenterer saker der søksmål pågår, men etter en pause sa han følgende: – Hvis du gir en kvinne eller en mann, uten hans eller hennes kjennskap, et stoff og deretter har sex med vedkommende uten samtykke er det voldtekt. Og dette landet, og ethvert sivilisert land, burde ha nulltoleranse for voldtekt, sa presidenten.Cosby – mest i kjent i Norge som Heathcliff Huxtable – har erkjent å ha gitt middelet Quaaludes til minst én kvinne og «andre personer», heter det i dokumentene fra en sivilsak i 2005. Kvinnen påsto at Cosby lurte henne til å ta det beroligende middelet før han misbrukte henne seksuelt. Partene inngikk forlik for en ukjent sum året etter. Ifølge dokumentene fikk Cosby tak i Quaaludes en gang på 1970-tallet. På spørsmålet han ble stilt i 2005, om han hadde tenkt å bruke middelet på «unge kvinner du ville ha sex med», svarte Cosby ja.I løpet av det siste halvåret har over 40 kvinner anklaget den amerikanske skuespilleren for seksuelle overgrep. Dette har ført til at det ved flere anledninger er blitt holdt demonstrasjoner utenfor arenaer der stjernen har underholdt. Sist var da han for første gang viste seg på scenen i Toronto etter anklagene. Cosby har aldri blitt dømt for anklagene, som daterer seg helt tilbake til 1960-tallet. Han har selv kommentert og avvist anklagene. Konen hans gjennom 50 år, Camille, har også tatt til orde og støttet ektemannen.
Den amerikanske presidenten avviste tanken om å trekke tilbake medalje fra komikeren.